Marrëdhëniet SHBA-Rusi, nuk ka gjasa të dëmtohen nga presidenca e Putinit
Këmbimi i pritshëm i posteve mes Presidentit Medvedev dhe Kryeministrit Putin dhe ndikimi që mund të ketë tek marrëdhëniet dypalëshe.
Presidenti rus Dmitri Medvedev do të këmbejë postet vitin e ardhshëm me kryeministrin Vladimir Putin. Korrespondenti i Zërit të Amerikës Andre de Nesnera analizon ndikimin që mund të ketë ky ndryshim tek marrëdhëniet mes Shteteve të Bashkuara dhe Rusisë. Analistët politikë të çështjeve ruse thonë se nuk ishte befasi që Vladimir Putini vendosi të kandidojë për president në zgjedhjet e vitit të ardhshëm, për të zëvendësuar Dmitri Medvedevin që pritet të bëhet kryeministër në qeverinë e re. Analistët thonë se zoti Putin e ka të garantuar fitoren sepse opozita politike është izoluar dhe udhëheqja ruse kontrollon pjesën më të madhe të medias. Këto zhvillime kanë bërë që të lindin pyetje lidhur me ndikimin që që presidenca e re e Putinit do të ketë tek marrëdhëniet mes Shteteve të Bashkuara dhe Rusisë. Zëdhënësi i Departamentit të Shtetit Mark Toner jep këtë vlerësim. Shumë analistë thonë se marrëdhëniet mes Uashingtonit dhe Moskës janë të mira krahasuar me vitin 2008 kur Rusia hyri në një luftë të shkurtër me Gjeorgjinë. Që atëherë, nën presidencën e Medvedevit, Uashingtoni dhe Moska kanë nënshkruar një marrëveshje të rëndësishme për kontrollin e armëve dhe bashkëpunimi është rritur për çështje si Afganistani, Irani dhe Libia. Robert Legvold, një ekspert i çështjeve ruse në Universitetin Columbia thotë se marrëdhëniet SHBA-Rusi po përparojnë ngadalë. Legvold thotë se kjo marrëdhënie mund të ndikohet nga rezultati i zgjedhjeve në Shtetet e Bashkuara. Shumë ekspertë janë të një mendjeje me Legvoldin se nuk do të ketë ndonjë ndryshim real në marrëdhëniet mes Shteteve të Bashkuara dhe Rusisë me Vladimir Putinin në postin e Presidentit. Methju Rojanski në Fondacionin Carnegie për Paqen, thotë se edhe si kryeministër zoti Putin nëse nuk merrte vendimet për gjithçka, të paktën miratonte vendimet kyçe të lidhura me marrëdhëniet me Shtetet e Bashkuara. Rojanski beson se ndonëse thelbi i marrëdhënieve SHBA-Rusi mund të mos ndryshojë, toni mund ndryshojë. Analistët besojnë se një gjë është e sigurt: marrëdhënia mes Shteteve të Bashkuara dhe Rusisë është përmirësuar me kalimin e viteve dhe thonë se një kthim tek ditët e mbushura me tension të Luftës së Ftohtë është praktikisht i pamundur.